Máte nápad na projekt? Zapojte sa do zberu projektových zámerov

Miestna akčná skupina MALOHONT začala v súvislosti s prípravou stratégie miestneho rozvoja na nové programové obdobie so zberom projektových zámerov zo svojho územia.

Cieľom je získať čo najlepší prehľad o projektoch, ktoré plánujú v najbližších rokoch realizovať obce, podnikatelia, poľnohospodári, miestni výrobcovia, občianske združenia, neziskové organizácie a ďalšie subjekty. Získané informácie pomôžu určiť prioritné oblasti podpory a nastaviť budúce výzvy podľa skutočných potrieb územia MAS MALOHONT.

Do zberu projektových zámerov sa môže zapojiť naša obec, ako aj podnikatelia, poľnohospodári, miestni výrobcovia, občianske združenia, neziskové organizácie a ďalšie subjekty pôsobiace v našej obci.

V tejto chvíli nejde o žiadosť o finančnú podporu ani o oficiálnu výzvu. Záujemcovia preto nemusia mať pripravený hotový projekt, podrobný rozpočet ani potrebné povolenia. Stačí základná predstava o tom, čo chcete realizovať, kde, pre koho a s akými približnými nákladmi.

Projektové zámery by mali byť reálne uskutočniteľné v rokoch 2027 – 2029. Ak záujemca plánuje viac projektov, každý projektový zámer je potrebné uviesť samostatne.

Viac informácií a online formulár na predkladanie projektových zámerov, ktorý je možné vyplniť do 15. októbra 2026, nájdete na:

https://malohont.sk/projektove-zamery/
